**SZIGETSZENTMIKLÓS VÁROS
ÖNKORMÁNYZATA
KÉPVISELŐ-TESTÜLETÉNEK**

**12/2022. (IX.07.) ÖNKORMÁNYZATI
RENDELETE**

**a szervezeti és működési szabályzatról szóló
19/2014. (XI.06.) önkormányzati rendelet
és a hozzá kapcsolódó egyes rendeletek módosításáról**

Szigetszentmiklós Város Önkormányzatának Képviselő-testülete az Alaptörvény 32. cikk (2) bekezdésében meghatározott eredeti jogalkotói hatáskörében, az Alaptörvény 32. cikk (1) bekezdés d) pontjában, valamint a Magyarország helyi önkormányzatairól szóló 2011. évi CLXXXIX. törvény 53. § (1) bekezdésében meghatározott feladatkörében eljárva a következőket rendeli el:

**1. §**

(1) A szervezeti és működési szabályzatról szóló 19/2014 (XI.6.) önkormányzati rendelet (a továbbiakban: Rendelet) 38. § (2) bekezdése helyébe a következő rendelkezés lép:

„(2) Képviselőcsoport alakításához legalább 4 képviselő szükséges. Egy képviselő csak egy képviselőcsoportnak lehet tagja.”

(2) A Rendelet 38. § (5) bekezdése helyébe a következő rendelkezés lép:

„(5) A képviselőcsoportot e rendeletben biztosított jogok addig illetik meg, amíg tagjainak száma eléri a 4 főt.”

**2. §**

(1) A Rendelet 41. § a) pontja helyébe a következő rendelkezés lép:

*(A képviselő-testület a következő állandó bizottságokat, az alábbiak szerinti létszámmal hozza létre:)*

„*a)* Gazdasági és Városrészek Fejlesztéséért Felelős Bizottság 13 fő”

(2) A Rendelet 41. § d) pontja helyébe a következő rendelkezés lép:

*(A képviselő-testület a következő állandó bizottságokat, az alábbiak szerinti létszámmal hozza létre:)*

„*d)* Társadalmi Kapcsolatok Bizottság 13 fő”

(3) A Rendelet 41. § f) és g) pontja helyébe a következő rendelkezések lépnek:

*(A képviselő-testület a következő állandó bizottságokat, az alábbiak szerinti létszámmal hozza létre:)*

„*f)* Közbeszerzési Bizottság 7 fő

*g)* Tulajdonosi és Környezetvédelmi Bizottság 11 fő”

**3. §**

A Rendelet 47. §-a helyébe a következő rendelkezés lép:

**„47. §**

A képviselő-testület saját tagjai közül egy fő főállású alpolgármestert választ.”

**4. §**

A Rendelet 26. alcím címe helyébe a következő rendelkezés lép:

**„26. A polgármester, az alpolgármester, az önkormányzati képviselő, bizottság elnöke, alelnöke és tagja díjazása, költségtérítése”**

**5. §**

A Rendelet 48. § (1) és (2) bekezdése helyébe a következő rendelkezések lépnek:

„(1) A polgármester és alpolgármester illetményének és költségtérítésének megállapítására, jutalmazására – az Mötv. 71. §-ának illetve 80. §-ának keretei között – a Pénzügyi Bizottság tesz javaslatot, azt a képviselő-testület egyedi határozatban állapítja meg

(2) A képviselő-testület az önkormányzati képviselő, a bizottság elnöke, alelnöke és tagja tiszteletdíja, természetbeni juttatása és költségtérítése mértékét külön önkormányzati rendeletben szabályozza.”

**6. §**

Hatályát veszti a Rendelet

*a)* 41. § b) pontja,

*b)* 41. § e) pontja,

*c)* 41. § i) pontja.

**7. §**

Az önkormányzati képviselő, a bizottság elnöke és tagja, a tanácsnok tiszteletdíjáról, természetbeni juttatásáról és költségtérítéséről, a kötelezettségszegés jogkövetkezményeiről szóló 25/2014 (XII.11.) önkormányzati rendelet 2. § (2) bekezdése helyébe a következő rendelkezés lép:

„(2) Az önkormányzati képviselőt, ha állandó bizottság elnöke, az alapdíjon felül 160.000,-Ft, ha állandó bizottság alelnöke, az alapdíjon felül 80.000,-Ft, további tiszteletdíj illeti meg.”

**8. §**

A Képviselő-testület egyes hatásköreinek átruházásáról, a bizottságok feladat- és hatásköréről szóló 19/2019. (XI. 5.) önkormányzati rendelet 4. alcím címe helyébe a következő rendelkezés lép:

**„4. A Gazdasági és Városrészek Fejlesztéséért Felelős Bizottságra átruházott feladat- és hatáskörök”**

**9. §**

A Képviselő-testület egyes hatásköreinek átruházásáról, a bizottságok feladat- és hatásköréről szóló 19/2019. (XI. 5.) önkormányzati rendelet 9. és 10. §-a helyébe a következő rendelkezések lépnek:

**„9. §**

A Gazdasági és Városrészek Fejlesztéséért Felelős Bizottság szakterületéhez tartozó feladatok a következők:

*a)* településrendezés és településfejlesztés,

*b)* városszerkezet kialakításával kapcsolatos kérdések,

*c)* építésügy,

*d)* fejlesztéspolitikai kérdések,

*e)* civil kapcsolatok, partnerségi háló kialakítása a településfejlesztéssel összefüggésben,

*f)* vízrendezés, csapadékvíz-elvezetés és csatornázás fenntartási, karbantartási feladatai,

*g)* helyi közutak és közterületek fenntartása, parkolás rendjével kapcsolatos feladatok,

*h)* helyi tömegközlekedés és köztisztaság, településtisztaság, ez utóbbi tekintetében különösen a hulladékkezelés fenntartása, működtetése,

*i)* közvilágítás,

*j)* távhő-szolgáltatás,

*k)* állattartás, állategészségügy,

*l)* köztemető fenntartása,

*m)* közbiztonság helyi feladatai.

**10. §**

A Gazdasági és Városrészek Fejlesztéséért Felelős Bizottság különösen az alábbi feladatokat látja el:

*1.* közreműködik a település szerkezeti és szabályozási tervének kidolgozásában, javaslatot tesz építési, fejlesztési ügyekben,

*2.* felülvizsgálja a település közlekedési, településfejlesztési koncepcióját,

*3.* véleményezi és javaslatot tesz a településfejlesztést magában foglaló ágazati szakirányú fejlesztési koncepciók elkészítésére, felülvizsgálatára,

*4.* véleményezi az önkormányzat tulajdonában lévő ingatlanokra érkező vásárlási, bérbevételi ajánlatokat,

*5.* véleményezi a belterületbe csatolás iránti kérelmeket,

*6.* javaslatot tesz a város zöldfelületi rendszerének fejlesztésére, beruházási programok megvalósítására,

*7.* véleményezi a szakterületéhez tartozó együttműködési megállapodások megkötését, módosítását,

*8.* javaslatot tesz az úthálózat fejlesztésére,

*9.* ellenőrzi az önkormányzati beruházások megvalósulását,

*10.* kezdeményezi a településfejlesztéssel, beruházások tervezésével kapcsolatos lakossági fórumok, ad-hoc bizottságok és tematikus civil munkacsoportok létrehozását,

*11.* figyelemmel kíséri a szakterületéhez tartozó közalapítványok tevékenységét, véleményezi az önkormányzatnak a szakterületéhez tartozó alapítványhoz, egyesülethez, vagy szövetséghez történő csatlakozását,

*12.* véleményezi az önkormányzati intézmény létrehozására, átszervezésére, megszüntetésére vonatkozó javaslatokat,

*13.* javaslatot tesz az önkormányzati tulajdonban lévő lakások, helyiségek bérleti díjára, valamint a közterület-foglalások díjára,

*14.* véleményezi az önkormányzati vagyon forgalomképtelenségének megszüntetéséről szóló javaslatot,

*15.* javaslatot tesz a szakterületét érintő rendeletek felülvizsgálatára, véleményezi az elkészült rendelet-tervezeteket, különösen a következő tárgykörökben: állattartás, a nem közművel összegyűjtött háztartási szennyvízzel kapcsolatos közszolgáltatás, a közterületek rendje,

*16.* javaslatot tesz az úthálózat karbantartására,

*17.* véleményezi az önkormányzati fenntartású intézmények felújításával, karbantartásával kapcsolatos kérelmeket, javaslatot tesz a szükséges intézkedésekre,

*18.* figyelemmel kíséri, szükség szerint javaslatot tesz és ellenőrzi a közlekedésügyi feladatok, közvilágítási feladatok megvalósítását, a település hulladékkezelését, a hulladék ártalmatlanítását, a település ivóvíz bázisának védelmét, az ivóvízellátás biztosítását, a szennyvízkezelés problémáinak megoldását, a csapadékelvezetés megvalósulását,

*19.* véleményezi a köztemető fenntartásával kapcsolatos javaslatokat,

*20.* közreműködik a közbiztonság helyi feladatainak megoldásában, véleményezi a rendőrkapitánysággal, polgárőrséggel kötendő megállapodásokat, valamint elkészíti a közbiztonsággal kapcsolatos pályázatokat,

*21.* Buckai-, Lakihegyi és Északi Városrészek területére vonatkozó mindennemű fejlesztési elképzelés, beruházás, karbantartási és fenntartási feladatok véleményezése,

*22.* foglalkozik minden olyan üggyel, amelyet a bizottság szakterülete szempontjából fontosnak tart.”

**10. §**

A Képviselő-testület egyes hatásköreinek átruházásáról, a bizottságok feladat- és hatásköréről szóló 19/2019. (XI. 5.) önkormányzati rendelet 7. alcím címe helyébe a következő rendelkezés lép:

**„7. A Tulajdonosi és Környezetvédelmi Bizottságra átruházott feladatkörök”**

**11. §**

A Képviselő-testület egyes hatásköreinek átruházásáról, a bizottságok feladat- és hatásköréről szóló 19/2019. (XI. 5.) önkormányzati rendelet 17. §-a helyébe a következő rendelkezés lép:

**„17. §**

A Tulajdonosi és Környezetvédelmi Bizottság különösen az alábbi feladatokat látja el:

*a)* véleményezi az önkormányzat tulajdonában lévő gazdasági társaságok tulajdonosi jogainak gyakorlásával kapcsolatos, a képviselő-testület hatáskörébe tartozó kérdéseket,

*b)* javaslatot tesz a szakterületét érintő rendeletek felülvizsgálatára, véleményezi az elkészült rendelet-tervezeteket, különösen a következő tárgykörökben: környezetvédelem,

*c)* javaslatot tesz az önkormányzat környezetvédelmi programjában foglalt feladatok végrehajtására, szükség szerint felülvizsgálja azokat,

*d)* javaslatot tesz a helyi jelentőségű természetvédelmi értékek védetté nyilvánítására, a csendes övezetek kialakítására, a helyi zaj- és rezgésvédelmi szabályok megállapítására,

*e)* javaslatot tesz a levegőtisztaság-védelmi övezetek kijelölésére, illetve a rendkívüli levegőtisztaság-védelmi intézkedési terv, füstköd-riadó terv megállapítására,

*f)* elősegíti az önkormányzat parlagfű-mentesítéssel kapcsolatos feladatainak ellátását,

*g)* kiírja a pályázatot a „Környezetvédelmi Alap” keretre, valamint javaslatot tesz a beérkező pályázatok elbírálására,

*h)* kezdeményezi, szervezi a környezetvédelmi akciókat, rendezvényeket, közreműködik lebonyolításukban.”

**12. §**

A Képviselő-testület egyes hatásköreinek átruházásáról, a bizottságok feladat- és hatásköréről szóló 19/2019. (XI. 5.) önkormányzati rendelet 9. alcím címe helyébe a következő rendelkezés lép:

**„9. A Társadalmi Kapcsolatok Bizottságára átruházott feladat- és hatáskörök”**

**13. §**

A Képviselő-testület egyes hatásköreinek átruházásáról, a bizottságok feladat- és hatásköréről szóló 19/2019. (XI. 5.) önkormányzati rendelet 24. és 25. §-a helyébe a következő rendelkezések lépnek:

**„24. §**

A Társadalmi Kapcsolatok Bizottsága szakterületéhez tartozó feladatok a következők:

*a)* köznevelés,

*b)* úszásoktatás biztosítása,

*c)* gyermek- és ifjúsági feladatok,

*d)* a város nemzetközi kapcsolatai,

*e)* informatika,

*f)* társadalmi kapcsolatok,

*g)* közművelődés,

*h)* tudományos tevékenység,

*i)* művészeti tevékenység,

*j)* az önkormányzat tulajdonában álló épületeken lévő művészeti alkotások védelme, művészeti alkotások közterületi elhelyezése, áthelyezése,

*k)* egyházakkal együttműködés,

*l)* a helyi elektronikus médiaszolgáltatások,

*m)* sport feladatok és a tulajdonában lévő sporttelepekkel kapcsolatos feladatok,

*n)* helyi turizmus fejlesztése.

**25. §**

A Társadalmi Kapcsolatok Bizottsága különösen az alábbi feladatokat látja el:

*1.* javaslatot tesz a szakterületét érintő rendeletek felülvizsgálatára, véleményezi az elkészült rendelet-tervezeteket,

*2.* javaslatot tesz a kiemelkedő tanulmányi eredményt elérő, szociálisan is rászoruló tanulók részére ösztöndíjpályázat kiírására,

*3.* a költségvetési rendelet véleményezése során javaslatot tesz az óvodai pedagógiai munka elismerését szolgáló jutalomkeret együttes mértékére és a keret intézmények közötti felosztására,

*4.* a költségvetési rendelet véleményezése során javaslatot tesz az óvodák intézményvezetőinek jutalmazására szolgáló keret együttes mértékére, az intézményvezetők éves együttes alapilletményének és illetménypótlékának mértékére,

*5.* közreműködik az önkormányzat törvényben meghatározott kötelező köznevelési feladatainak szervezésében, a döntések előkészítésében és végrehajtásában,

*6.* figyelemmel kíséri, ellenőrzi - a jogszabályok keretein belül - a települési önkormányzathoz tartozó köznevelési intézmények tevékenységét, működését,

*7.* előkészíti az óvodai intézményvezetői állásokra kiírásra kerülő pályázatokat, és véleményezi a beérkezett pályázatokat,

*8.* előkészíti a helyi köznevelési koncepciót, valamint az informatikai koncepciót, illetve azok módosításait,

*9.* véleményezi az óvodák fejlesztési kérelmeit, sorrendiséget javasol ezek teljesítésére,

*10.* szervezi a feladatköréhez kapcsolódó, önkormányzati alapítványokhoz történő kuratóriumi jelöléseket, iskolaszéki delegálásokat, intézményi tanácsokba delegálásokat,

*11.* véleményezi a köznevelési intézmények alapító okiratát,

*12.* közreműködik a pedagógiai, szakmai szolgáltatás keretében szervezett pedagógusképzés, továbbképzés feladataiban,

*13.* feltárja és egyezteti az iskoláztatással kapcsolatos érdekeket,

*14.* figyelemmel kíséri a gyermek- és ifjúságvédelmi feladatokat, szükség szerint kapcsolatot tart az intézmények gyermekvédelmi felelőseivel,

*15.* kezdeményezi, illetve véleményezi a települési, megyei önkormányzattal, valamint civil szervezetekkel kötendő szakterületét érintő megállapodásokat,

*16.* koordinálja a testvérvárosi kapcsolatokat érintő feladatokat,

*17.* javaslatot tesz az iskolai keretek közötti úszásoktatás biztosítására,

*18.* felülvizsgálja a település civil koncepcióját,

*19.* kiírja a pályázatot az „Önszerveződő, öntevékeny szervezetek” és „Kulturális célok” támogatási keretekre, kidolgozza a pályázat feltételrendszerét, valamint javaslatot tesz beérkező pályázatok elbírálására,

*20.* kapcsolatot tart a település valamennyi civil szervezetével, elősegíti a civil szervezetek együttműködését, segíti a pályázati lehetőségek megismertetését,

*21.* felülvizsgálja a település közművelődési, valamint média koncepcióját,

*22.* javaslatot tesz a közterületek elnevezésére, az elnevezés módosítására; emlékmű állítására,

*23.* felülvizsgálja, szükség esetén javaslatot tesz a helyi médiaszolgáltatókkal kötött szerződés felülvizsgálatára, módosítására,

*24.* véleményezi a szakterületét érintő önkormányzati fenntartású közművelődési intézmények alapító okiratát,

*25.* figyelemmel kíséri és véleményezi a település sport életét, a település sporteseményeinek megvalósulását,

*26.* javaslatokat dolgoz ki a sportfeladatok fejlesztésére, figyelemmel kíséri a városi sportkoncepció megvalósulását, szükség esetén javaslatot tesz annak módosítására,

*27.* kiírja a pályázatot a „Sportszervezetek” keretre, kidolgozza a pályázat feltételrendszerét, valamint javaslatot tesz a beérkező pályázatok elbírálására,

*28.* összeállítja és közreadja az éves városi verseny- és szabadidősport naptárt,

*29.* tevékenyen részt vállal a mozgás-gazdag és az egészséges életmód népszerűsítésében,

*30.* közreműködik a város nemzetközi sportkapcsolatainak, sporttalálkozóinak szervezésében,

*31.* a helyi sportfeladatok ellátása érdekében együttműködik a megyei és országos sportszervezetekkel, sportban érdekelt társadalmi és gazdasági szervezetekkel és a helyi sporttanáccsal,

*32.* figyelemmel kíséri a gyermek- és ifjúságvédelmi feladatokat, kapcsolatot tart az intézmények gyermek- és ifjúságvédelmi felelőseivel, diák önkormányzataival,

*33.* figyelemmel kíséri a településen élő fiatalok körében végzett bűnmegelőzési és prevenciós tevékenységet, együttműködik a Kábítószer Ellenes Fórummal,

*34.* koordinálja a város turisztikai életével kapcsolatos feladatokat,

*35.* figyelemmel kíséri a szakterületéhez tartozó közalapítványok tevékenységét, véleményezi az önkormányzatnak a szakterületéhez tartozó alapítványhoz, egyesülethez, vagy szövetséghez történő csatlakozását.”

**14. §**

Hatályát veszti a Képviselő-testület egyes hatásköreinek átruházásáról, a bizottságok feladat- és hatásköréről szóló 19/2019. (XI. 5.) önkormányzati rendelet

*a)* 5. alcíme,

*b)* 10. alcíme,

*c)* 12. alcíme.

**15. §**

Ez a rendelet a kihirdetését követő napon lép hatályba.

|  |  |
| --- | --- |
| **dr. Szilágyi Anita**jegyző | **Nagy János**polgármester |

# ZÁRADÉK

Szigetszentmiklós Város Önkormányzatának Képviselő-testülete ezen rendeletét 2022. szeptember 7. napján alkotta, 2022. szeptember 7. napján kihirdetésre került.

**dr. Szilágyi Anita**
jegyző